
RAPORT

asupra propunerii legislative pentru modificarea și completarea Legii nr. 33/2007 privind organizarea și desfășurarea alegerilor pentru Parlamentul European

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă  pentru modificarea și completarea Legii nr. 33/2007 privind organizarea și desfășurarea alegerilor pentru Parlamentul European, trimisă cu adresa nr. Pl-x 284 din 10 iunie 2014 şi  înregistrată cu nr. 4c-11/642  din 11 iunie 2014.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 3 iunie 2014. 

Comisia pentru administrație publică și amenajarea teritoriului a transmis un aviz negativ cu nr. 4c-6/219 din 24  iunie 2014.


Consiliul Legislativ, prin avizul nr. 1446 din 12 decembrie 2014, a avizat favorabil, cu observaţii şi propuneri, iniţiativa legislativă.


Guvernul României a transmis un punct de vedere cu nr.546 din 28 martie 2014 prin care nu susține adoptarea inițiativei legislative.
Propunerea legislativă are ca obiect de reglementare: modificarea și completarea Legii nr. 33/2007 privind organizarea și desfășurarea alegerilor pentru Parlamentul European, republicată, precum și abrogarea unor hotărâri ale Guvernului și ale Autorității Electorale Permanente. Scopul inițiativei este de a transpune Directiva nr. 2013/1/UE a Consiliului din 20 decembrie 2012 de modificare a Directivei 93/109/CE în ceea ce privește anumite norme de exercitare a dreptului de a fi ales pentru Parlamentul European pentru cetățenii Uniunii care au reședința într-un stat membru în care nu sunt resortisanți.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 30 septembrie 2014. 


La dezbateri, membrii comisiei au fost prezenţi conform listei de prezenţă.

Cu ocazia dezbaterilor, s-a constatat că în data de 13 februarie 2014 a intrat în vigoare Ordonanța de urgență a Guvernului nr. 4/2014 privind operaționalizarea Registrului electoral și pentru modificarea Legii nr. 33/2007 privind organizarea și desfășurarea alegerilor pentru Parlamentul European, precum și unele măsuri pentru buna organizare și desfășurare a alegerilor pentru Parlamentul European din anul 2014, ordonanță care definește clar Registrul electoral ca sistem informatic, stabileşte clar atribuția primarilor de a opera în Registrul electoral, prin persoane desemnate, completarea datelor cuprinse în Registrul electoral cu numele și prenumele alegătorilor, precum și cu perioada de valabilitate a actelor de identitate. O serie de măsuri propuse prin inițiativa legislativă se regăsesc în textul ordonanței de urgență amintite mai sus. 

Membrii comisiei au apreciat că este necesar a fi respectate dispozițiile art. 16 din Legea nr. 24/2000 privind normele de tehnică legislativă pentru elaborarea actelor normative referitoare la evitarea paralelismelor legislative.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor, spre dezbatere și adoptare, respingerea propunerii legislative pentru modificarea și completarea Legii nr. 33/2007 privind organizarea și desfășurarea alegerilor pentru Parlamentul European. 
În raport cu obiectul şi conţinutul reglementării, propunerea legislativă face parte din categoria legilor organice.
                     PREŞEDINTE,                                                  SECRETAR,

               Bogdan Liviu CIUCĂ                               Sorin Constantin STRAGEA                         

Șef serviciu, Ciprian Bucur

Consilier parlamentar, Paul Şerban

